ไฟแนนซ์ทูเดย์
...สัปดาห์หน้าคงมีความชัดเจนเรื่องการสรรหาตัวเอ็มดีสถาบันการเงินเฉพาะกิจในหลายที่ นับตั้งแต่ที่ธนาคารพัฒนาวิสาหกิจขนาดกลางและขนาดย่อมแห่งประเทศไทย (เอสเอ็มอีแบงก์) น่าจะประกาศสรรหากรรมการผู้จัดการคนใหม่ แทน โสฬส สาครวิศว ที่ถูกบอร์ดสั่งปลดก่อนครบวาระ 4 ปี คาดว่าฝั่งกระทรวงอุตสาหกรรมน่าจะส่งคนเข้าประกวด เพราะได้ข่าวว่าบอร์ดไฟเขียวให้คนฝั่งกระทรวงอุตสาหกรรมเป็นประธานสรรหาเรียบร้อย งานนี้คงต้องขึ้นอยู่ที่ ทนุศักดิ์ เล็กอุทัย รมช.คลัง ในฐานะที่กำกับดูแลเอสเอ็มอีแบงก์ ว่าจะปล่อยผ่านหรือจะทวงอำนาจฝ่ายบริหารคืนมาได้หรือไม่
11 ม.ค. 2556

...สัปดาห์หน้าคงมีความชัดเจนเรื่องการสรรหาตัวเอ็มดีสถาบันการเงินเฉพาะกิจในหลายที่ นับตั้งแต่ที่ธนาคารพัฒนาวิสาหกิจขนาดกลางและขนาดย่อมแห่งประเทศไทย (เอสเอ็มอีแบงก์) น่าจะประกาศสรรหากรรมการผู้จัดการคนใหม่ แทน โสฬส สาครวิศว ที่ถูกบอร์ดสั่งปลดก่อนครบวาระ 4 ปี คาดว่าฝั่งกระทรวงอุตสาหกรรมน่าจะส่งคนเข้าประกวด เพราะได้ข่าวว่าบอร์ดไฟเขียวให้คนฝั่งกระทรวงอุตสาหกรรมเป็นประธานสรรหาเรียบร้อย งานนี้คงต้องขึ้นอยู่ที่ ทนุศักดิ์ เล็กอุทัย รมช.คลัง ในฐานะที่กำกับดูแลเอสเอ็มอีแบงก์ ว่าจะปล่อยผ่านหรือจะทวงอำนาจฝ่ายบริหารคืนมาได้หรือไม่ 
...ส่วนที่ธนาคารอาคารสงเคราะห์ (ธอส.) บอร์ดสั่งเคาะสรรหาเอ็มดีคนใหม่แล้ว โดยให้ ชัยเกษม นิติสิริ กรรมการ ธอส. เป็นประธานสรรหา คาดว่าเร็วๆ นี้จะเปิดรับสมัครผู้ที่สนใจได้ 
...ด้านบรรษัทประกันสินเชื่ออุตสาหกรรมขนาดย่อม (บสย.) กำลังรอกระทรวงการคลังสั่งตั้งกรรมการชุดใหม่อยู่ เพราะชุดเก่าเพิ่งหมดวาระไป เมื่อได้บอร์ดใหม่จึงจะเริ่มประชุมเพื่อแต่งตั้งกรรมการสรรหาเอ็มดีคนใหม่ แทน วิบูลย์ เพิ่มอารยวงศ์ งานนี้เชื่อว่าไม่ช้าเพราะ บสย. ต้องสนองงานรัฐบาล ด้านการรับค้ำประกันสินเชื่อให้เอสเอ็มอี โดยเฉพาะในโครงการที่ช่วยบรรเทาผลกระทบค่าแรง 300 บาท 
...ไม่เฉพาะแบงก์รัฐอย่างธนาคารออมสินที่เป็นแม่งานใหญ่ในการจัดงานวันเด็ก แจกกระปุกของขวัญเด็กๆ ที่เปิดบัญชีเหมือนเช่นทุกปี ขณะที่ธนาคารเพื่อการเกษตรและสหกรณ์การเกษตร (ธ.ก.ส.) ร่วมกับกรมประชาสัมพันธ์ จัดงานวันเด็ก รับเปิดบัญชีพร้อมแจกของขวัญตั้ง 5,000 ชิ้น 
...ธนาคารอาคารสงเคราะห์ ชวนเที่ยวงานวันเด็กที่โรงเรียนพระราม 9 กาญจนาภิเษก ภายใต้คอนเซปต์ GH BANK WONDERLAND ดินแดนมหัศจรรย์ เพื่อสร้างเครือข่ายลูกค้าวัยเด็กให้รู้จักการออมตั้งแต่ยังเล็ก
ธนาคารแห่งประเทศไทย (ธปท.) จัดงานวันเด็ก ในวันเสาร์ที่ 12 ม.ค.นี้ ณ พิพิธภัณฑ์ธนาคารแห่งประเทศไทย วังบางขุนพรหม เพื่อเสริมสร้างปัญญาทางการเงินให้แก่เด็กและเยาวชน ผ่านกิจกรรม เช่น การแสดงละครหุ่นมือ ฉายวิดีทัศน์ และกิจกรรมเกมให้ความรู้ทางการเงิน การระบายสีลายการ์ตูนบนกระเป๋าผ้า ฯลฯ